Seksklagtes teen modelbaas: ‘Hy het sy kinders blootgestel’Dawie de Villiers in die hof Foto: ANA Die staat het Dinsdag tydens die verhoor van Dawie de Villiers, die Johannesburgse modelbaas wat tereg staan op verskeie aanklagte, wat verkragting insluit, gesê die hof moet die getuienis van sy kinders aanvaar en hom daarvan aankla dat hy hulle aan pornografie blootgestel het. Staatsaanklaer Arveena Persad het tydens slotbetoë in die Johannesburgse hoogerregshof, wat in Palm Ridge gesit het, aangevoer De Villiers moes nie sy seun en dogter aan kaal vroue blootstel nie, maar moes hulle eerder beskerm, aangesien hulle in sy sorg was. Persad het verwys na die getuienis wat vroeër in die verhoor deur De Villiers se kinders gelewer is. Hulle het getuig hulle het kaal modelle by hulle gesien. Persad het van die getuienis wat deur De Villiers se seun gelewer is, aan die hof voorgelees. “Hy het getuig hy het die borste van ŉ kaal meisie gesien. Net haar vagina was bedek maar hy kon haar boude sien”. Regter Cassim Moosa het gevra of dit as pornografie sou kwalifiseer as die kind byvoorbeeld televisie gekyk het en toe ŉ vrou gesien het met ŉ deurtrekker aan. Persad het gesê dit is nie dieselfde situasie nie, omdat hierdie ŉ kwessie van blootstelling is en dat hy, as die vaderfiguur, hulle hieraan blootgestel het. Die staat voer aan die seun het die waarheid vertel en het geen rede het om leuens te vertel nie. De Villiers se dogter het vroeër in die verhoor getuig sy het na die badkamer gegaan en gesien hoe meisies van klere verwissel. Persad het aangevoer De Villiers het geweet die modelle ruil hul klere, maar steeds sy dogter aan die geslagsdele en borste van die vroue blootgestel. Regter Moosa het toe gevra of dit dan pornografie is as die meisie saam met haar maats gaan swem en sy hul geslagsdele sien as hulle hul swemklere aantrek? Persad het weereens gesê die situasie is heeltemal anders, omdat die modelle nie haar maats is nie en ook baie ouer as sy is. Persad het saamgestem die hof sal moet besluit wat as blootstelling van ŉ kind aan pornografie beskou kan word, ingevolge die Wet op Seksuele Misdrywe. De Villiers staan tereg op talle aanklagtes wat verkragting, seksuele aanranding, seksuele gereedmaking, intimidasie, bedrog en die besit van kinderpornografie insluit. Hy het skuldig ontken op alle aanklagte. Lees alle vorige berigte oor Dawie de Villiers hier.